钦定古今图书集成/明伦汇编/氏族典/第146卷 > 孙棘〈弟萨〉
## 钦定古今图书集成/明伦汇编/氏族典/第146卷 > 孙棘〈弟萨〉

按《宋书孙棘传》：“棘，彭城彭城人也。世祖大明五年，发
三五丁，弟萨应充行坐违期不至。依制军法，人身付
狱，未及结竟，棘诣郡辞不忍令当一门之苦，乞以身
代萨。萨又辞列门户不建，罪应至此。狂愚犯法，实是
萨身，自应依法受戮。兄弟少孤，萨三岁失父，一生恃
赖，唯在长兄。兄虽可垂愍，有何心处世。太守张岱疑”
其不实，以棘、萨各置一处，语棘云：“已为谘详，听其相
代。”棘颜色甚悦，答云：“得尔，且则为不死。”又语。萨亦欣
然曰：“死自分甘，但令兄免，萨有何恨？”棘妻许，又寄语
属棘：“君当门户，岂可委罪小郎？且大家临亡，以小郎
属君，竟未妻娶，家道不立。君已有二儿，死复何恨！”岱
依事表上。世祖诏曰：“棘、萨甿隶节行，可甄，特原罪，州
加辟命，并赐帛二十匹。”